Plusoj kaj minusoj de la virtualaj Esperanto-aranĝoj
#000000
aŭ kiel plene utiligi la pandemion, por ke Esperantujo kresku
#000001
La nuna pandemia tempo estas tre komplika kaj malgajiga momento por ni – ĝisostaj verdlingvanoj! Socia distancado kaj la viruso kaŭzas, ke ni nek povas, nek povos ŝajne ankoraŭ dum pluraj semajnoj fizike ĉeesti kutimajn Esperanto-eventojn.
#000002
Kion fari? Unue – ne paniki! Tute male – eblas eĉ ĝoji! Ja Esperanto estas – lingvo INTERNACIA! Tio signifas, ke ĝin eblas (kaj indas) uzi ĉefe por paroli kun ALI-landanoj! Kaj tiujn eblas ne nur renkonti fizike dum iu aranĝo, sed ja eĉ pli facile “renkonti” pere de la interreto! Ni esperantistoj ja uzas la interreton por interkomunikiĝi jam relative longe kaj ofte. Tamen – eblas fari pli! Kaj nuna krizo rekte devigas nin ekuzi niajn fortojn kaj kapablojn, por “renkontiĝadi” pli ofte ol nur 1-2 foje jare dum iu el la tradiciaj EO-aranĝoj.
#000003
Do propono de ni, E@I-teamo, kiu uzas Esperanton ĉiutage (kaj tuttage): Ni tranformu la malavantaĝon en avantaĝon! Ni ja povas nun praktiki Esperanton eĉ multe pli ofte ol antaŭ la pandemio. Jes ja – ŝanĝiĝas la maniero, sed restas la esenco – komuniki transnacie!
#000004
Kaj ni ne forgesu unu gravan elementon: tiaj ĉi virtualaj esperantumadoj estas multe pli ekologiaj kaj ekonomiaj ol la kutimaj! Forfalas ja vojaĝo, veturado, eluzo de diversaj resursoj, elspezoj...
#000005
Abundas jam programoj, aplikaĵoj, sistemoj, por okazigi tiajn retajn aranĝojn, renkontiĝojn, diskutojn. (Pri ili ni ne parolos nun, eble estonte...) Certe plurajn el ili vi mem jam uzis/as por similaj celoj. Sed... eblus ekuzi ilin pli aktive kaj planite – organizi la aranĝojn, inviti al ili aliajn, pretigi la programon kaj turni la situacion – por ke ni vidu, ke la glaso efektive estas duonplena (kaj ne duonmalplena, kiel ofte trudas al ni ĵurnalistoj nuntempe)!
#000006
Jen do nia listo de kelkaj plusoj kaj minusoj por nuna soci-distancada tempo.
#000007
Avantaĝoj de la virtualaj Esperanto-aranĝoj:
#000008
Ĉu vi ne ŝatas, kiam oni dum EO-evento konstante krokodilas? (des pli, se vi mem ne parolas la konkretan krokodil-lingvon, kaj vi estas eble sola aŭ preskaŭ sola eksterlandano) Dum virtuala aranĝo tio ne minacas (aŭ kaze ke okazos, vi povas facile “eskapi” – malŝaltante la komputilan programon aŭ almenaŭ mikrofonon de la koncerna persono).
#000009
Ĉu vi jam iam devis loĝi kun ronkemulo/j (aŭ eĉ ronkEGemuloj)? Aŭ eĉ pli koŝmare – ĉu vi jam dormis en amasloĝejo kun pluraj tiaj? Imagu – nenio tia nun okazos! Sola, kiu ronkos en via ĉambro dum virtuala EO-evento estos maksimume vi! 🙂
#000010
Staranta en angulo kaj gapanta al vi kvazaŭ li volus trapiki vian animon nure per sia rigardo por fine heziteme inviti vin al biero aŭ du kaj paroli al vi pri sia kolekto de papilioj – ja, kripulo. En la interreto estas la situacio tute alia – neniu kripulo! Aŭ, ĉu eble? Ĉiuokaze, eĉ se iu kripulo aperas, vi ĉiam povas “havi problemojn pri interreto” aŭ simple nigralistigi lin. (Rim.: Por tiu ĉi punkto ni prefere ne aperigas iun konkretan foton. :P)
#000012
Vestaĵoj jam firme apartenas al ĝenerala kulturo de homaro. Tamen, ankaŭ manko de vestaĵoj estas parto de kultura diverseco de homoj, kiu tamen ne estas ofte reprezentata dum Esperantaj renkontiĝoj (almenaŭ ne publike). Sed sidante ĉe via komputilo vi povas havi tiom (aŭ neniom) da pantalonoj, kiom vi volas. Aldone – forfalas la eterna batalo “kion kunporti” en la valizo, kiajn vestaĵojn kaj kiom da ili enpaki. Nun tuta via vesto-ŝranko estas je via dispono!
#000013
Ne ĉiu ŝatas longajn horojn pasigi en diversaj trafikiloj (ĉi tie ni jes ja celas vetur-ilojn), ŝanĝi plurfoje diversajn konektojn, deĉifradi en fremda/j lingvo/j la anoncojn, vane provadi aĉeti biletojn, ekscii kie ĝuste eltrajniĝi ktp. Jen, se vi apartenas al tia ĉi grupo, virtualaj aranĝoj malpezigas vin de grava malhelpilo partopreni la eventon.
#000014
Ni – esperantistoj – estas tre vojaĝema popolo. Tio ja estas tre bela afero – vojaĝante oni vastigas siajn horizontojn, ekkonas aliajn kulturojn (iliajn ritojn, lingvojn, manĝojn...), admiras “samecon en malsameco”. Tamen, tiu ĉi vojaĝemo havas siajn konsekvencojn – nia ekologia spuro iĝas pli profunda kaj pli longdaŭra. Homoj iĝas bonŝance pli kaj pli konsciaj pri iliaj diversaj influoj al la vivmedio. Certe ne eblas entute evigi poluadon – sed ja eblas ĝin laŭeble malgrandigi, minimumigi. Partopreni virtualan eventon – kompare kun tiu fizika, des pli se en alia kontinento aŭ milojn da kilometroj for de onia hejmo – estas certe pli ekologia varianto. Do kial ne provi tion almenaŭ nun, kiam ĉiukaze ni estas devigitaj je memizoliĝo?
#000015
Ĉu la programo, kiun vi spektas aŭ ĉeestas ne plaĉas al vi? Ĉu la diskuto ne interesas vin? Ĉu la babil-partnero enuigas vin? Nenio malsimpla – facilas malŝalti la programon, aŭ tutan komputilon! 🙂 Kaze de bezono eblas ĉiam pardonpeti, klarigante: “Pardonu, nia interreto misfunkciis tiam.”, “Pardonu, elektro en mia telefono finiĝis” aŭ “Mia kateto ĵus rompis sian voston.” ktp.
#000016
Certe veturi ien por Esperanta aranĝo, por semajnfina renkontiĝo, aŭ eĉ por la tuta semajno ne facilas por ĉiu – kaj ankaŭ ne eblas tion fari tre ofte. (Foje oni devas eĉ labori. 🙂 Aŭ mankas la financoj por partopreni... Aŭ – mankas la tempo por ĉeesti!) Kun virtualaj aranĝoj estas pli facile viziti ilin plurajn eĉ dum unu semajno – kutime ili ne daŭras tro longe, kaj ja ĉiuj viziteblas de via propra loĝĉambro (aŭ por eĉ pli pigraj, rekte de via lito). Plia tempo-ŝpara konsilo: ĉu vi emas aŭskulti prelegon, tamen necesas pretigi tagmanĝon aŭ vespermanĝon por via familio? (aŭ oridigi loĝejon, gladi vestaĵojn, manĝigi bestojn, purigi ŝuojn...) Dum virtuala aranĝo ja eblas! Prenu kapaŭskultilojn, kaj jen, vi samtempe ĉeestas EO-aranĝon, samtempe utile pasigas tempon hejme.
#000017
10) aldonu mem vian propran 🙂
#000018
Certe ni ne sukcesis listigi ĉiujn plusojn – ĉi tie restas spaco por ke vi aldonu la vian 🙂
#000019
Kio (ĉio) povas manki al ni en tiu ĉi virtuala Esperantujo? Kion ni certe volus ke aperu laŭeble frue? Jen skiza listo (ni ĝojos, se vi skribos en komento pliajn viajn “mankantaĵojn”):
#000020
La junulara Esperanto-himno ne povas manki dum preskaŭ ajna EO-aranĝo. Ĝi havas sian neanstataŭigeblan ĉarmon – ja ne hazarde ĝi jam dum jardekoj estas tiom populara. (Kaj ne, kisi iun “ŝvitplenan, duonebrian eksterlandanon” ne devas signifi aĉan sperton kaj traŭmon por la tuta vivo – tute male! Oni povas ekŝati tiaĵon tiomgrade, ke la kanto eniras la Esperanto-kulturon ĝisoste.)
#000021
Jes ja – persona kontakto ege gravas! Kaj tiu mankas certe al ni ĉiuj – ĉu brakumi malnovan amik/in/on, ĉu simple babili dumpaŭze kun aliaj partoprenanoj, ĉu ekhavi novan amikon kun similaj hobioj aŭ vidpunktoj... Tio ĉio faras niajn aranĝojn gravaj kaj utilaj. Tial ni revenas, eĉ se tio ofte por pluraj malfacilas. Kaj tial ni revenos, kiam finiĝos ĉi-periodo!
#000022
Kaj kiam bruo troas (aŭ vi ne amikas kun alkoholo ĝenerale), venas tempo por ripoza etoso, trankvilaj babiladoj pri la senco de vivo aŭ signifo de amo, ĝis la lasta, la lasta kandel’. Ho, jes, gufujo. Kiu povus forgesi tiujn duonprivatajn koncertojn kun akustika gitaro kaj sekvan tagon preterdormi matenmanĝon (aŭ eĉ tagmanĝon)?
#000024
Jes ja – kia ajn Esperantujo estas, kaj kiaj ajn diversspecaj esperantistoj estas, LA etoso estas ege ofte la ĉefa, grava elemento, kial multaj pretas ignori ĉiujn malfacilaĵojn, venki ĉiujn obstaklojn kaj veni por ĉeesti iun EO-aranĝon. Tiun ĉi punkton la virtuala evento neniam (espereble) venkos, kaj estas bone tiel! Ju pli longe mankos al ni la etoso, des pli ni ĝojos re-ĉeesti ajnan EO-aranĝon postpandemian.
#000025
Tabloludoj, Homlupoj, interkonaj ludoj, urbaj ludoj – Esperantujo plenas je ludoj kaj ludemuloj! Jes ja, eblas ludi kontraŭ komputilo, aŭ kun viaj samhejmanoj sed... io mankas por plena ĝuo. Krome – estas mojose ekscii pri diversaj novaj (ofte strangaj) ludoj de aliaj landoj, ludante ilin en internacia kompanio dum ĉarma Esperanto-aranĝo.
#000026
Grava parto de nia verdlingva komunumo estas turismo. Tiu scivolemo kuŝas profunde ene de ni: malkovri mirindajn, ekzotikajn aŭ simple “aliajn” lokojn, vidindaĵojn, nekutimaĵojn. Kaj ja EO-medio estas tre fruktodona grundo por tiaĵoj. Esperantistoj ofte emas kun fiero kaj ĝojo prezenti al alilandanoj siajn vidindaĵojn (kaj jes ja, ofte eĉ nevidindaĵojn). Kaj nur dum EO-ekskurso povas okazi, ke oni ekkverelas, ĉu oni vizitas Slovakion aŭ Slovakujon, aŭ ĉu akuzativo estas tiom esence grava lingvero de Esperanto.
#000027
Se la ĉefa renkontiĝo por vi tro mallongas, vi povas ĝin facile plilongigi veturante en karavano. Tiel vi povas al semajnfina evento aldoni 2 tagojn antaŭe kaj 2 tagojn poste! Karavano vere estas kiel miniatura evento en si mem – vi havas tie amikojn (kaj kripulojn), ekskurson, babiladojn kaj brakumadojn, foje prelegojn, ofte drinkejon. Nokta vivo eble ne estas tiom vigla, kiom vi ŝatus, sed vi tamen pli antaŭĝojas por ĝi dum la ĉefa renkontiĝo.
#000028
8) Dancado ĝis la nokto nokto fin’
#000029
Etosigaj koncertoj, multlingva karaokeo sed ĉefe longdaŭraj dancnoktoj (diskotekoj) – tion ne eblas anstataŭigi per komputilo kun ret-konekto... Ĉu vi mem ne estas dancema aŭ eble eĉ introverta? Ŝajne vi ankoraŭ ne ĉeestis koncerton de jOmO (aŭ JonnyM, Kimo, Asorti...) – kie eĉ nedancemaj forgesas pri ilia neemo kaj kreas unu misteran transnacian dancfamilion.
#000030
9) Nova nomŝildo por via kolekto
#000031
Ĉu vi ankaŭ diligente kolektas ĉiujn nomŝildojn de EO-aranĝoj, kiujn vi partoprenis? Jes ja, ekzistas tiaj uloj – evento-kolektantoj. Ĉi-speca suveniro povas esti ege valora sekve por historiaj kialoj – ĉu por la movado (imagu se ni havus konservitajn nomŝildojn de Zamenhof), ĉu por vi mem (rememori avo-aĝe, kiujn ĉiujn aranĝojn vi en juntempo partoprenis povas ĝojigi kaj eĉ rememorigi pri diversaj travivaĵoj). Eta konsilo de tiaspeca partoprenanto-nomŝildo-kolektanto: provu ekhavi albumon por ili (idealas tiuj por vizitkartoj) kaj fari ĉiujn 10 jarojn etan inventarizadon.
#000032
10) Esperanto aŭdebla ĉie ĉirkaŭ ni
#000033
Se vi ne estas Esperanto-familio (Jes ja, strangas la mond ́ – do ne ĉiuj homoj ankoraŭ parolas “nian” lingvon, inkluzive de niaj familianoj!), nek laboras en E@I (kiel ni), aŭ UEA/TEJO, tiam jes ja estas komplike esti 24 horojn tage en kontakto kun la Lingvo Internacia. Por tio ĝuste eeeege utilas internaciaj EO-eventoj. Ekde matenmanĝo, ĝis la drinkejo/gufujo – “droni en Esperanto” estas tre taŭga maniero kiel ĝin ekposedi plene. Ĝis la fina venko ŝajne daŭre kelkaj tagoj restas, do ĝis tiu momento aranĝoj restos tre grava elemento de nia verda mondeto.
#000034
Do jen – nia listigo de plusoj kaj minusoj de nuntempa virtuala Esperantujo. Kio pli bonas? Certe ni ĉiuj jam antaŭĝojas re-renkontiĝi fizike dum diversaj aranĝoj. Tamen ĝis tiu tempo – ni provu koncentriĝi al la plusoj de ĉi-listo kaj ĝui la distancajn eventojn. Indas ilin partopreni ne nur por subteni la organizantojn, sed ankaŭ por sociumi, ekscii ion novan, re-vidi siajn konatojn, praktiki la lingvon kaj multon pli. Kaj kiel vi povas ekscii pri ili kaj sekve viziti? Jen, por tio utilegas nova kaj moderna kalendaro de Esperanto-aranĝoj “Eventa servo” – kiu ekhavis ankaŭ detalan liston de retaj eventoj: Eblas tie elekti de diversaj kategorioj: Internaciaj eventoj Lokaj kunvenoj Kursoj Aliaj, Unutagaj Plurtagaj.
#000035
PS: Ne hazarde nia organizo nomiĝas “Edukado@Interreto” – jen, ni antaŭvidis ĉi-epokon jam antaŭ 15-jaroj, kiam ni fondis E@I! Nun estas preskaŭ ĉiuj homoj membroj de E@I – oni ja edukiĝas (vole-nevole) tra interreto. 🙂
#000036
Tamen ni krom retaj projektoj ( organizas ankaŭ aranĝojn ( – do ni mem estas forte trafitaj pere de la nuna pandemio. En nuna momento ni mem planas okazigon de pluraj ĉi-jaraj virtualaj aranĝoj – por rekompensi mankon de la fizikaj. Ni esperas, ke vi konsideros la plusojn de ĉi-artikolo kaj partoprenos en iu el ili!
#000037
Virtualan brakumon al vi ĉiuj!
#000038
✱ Kripulo estas neologismo, devene de la angla “creepy” – mankas (ankoraŭ) EO-artikolo en Vikipedio pri ĉi-temo, jen do almenaŭ la angla versio: 
#000039
Uzitaj fotoj: kaj arkivo de E@I
#000040
5 thoughts on “Plusoj kaj minusoj de la virtualaj Esperanto-aranĝoj”
#000041
01/05/2020 je 18:08Alia malavantaĝo estas ke en via propra loĝejo vi malpli facile ignorus la fakton ke vi jam havas ampartneron.
Malfacile estas romantikumi kun kongresa amo se la enhejma amo ĉion povas aŭdi.Respondi
Resondado: Esperanto-magazino N°210 – Le Centre culturel espéranto
Resondado: Esperanto-magazino N°210 – Le Centre culturel espéranto
Resondado: Copie de Esperanto-magazino N°210 – Le Centre culturel espéranto
Resondado: Copie de Esperanto-magazino N°210 – Le Centre culturel espéranto
#000042
Alia malavantaĝo estas ke en via propra loĝejo vi malpli facile ignorus la fakton ke vi jam havas ampartneron.
Malfacile estas romantikumi kun kongresa amo se la enhejma amo ĉion povas aŭdi.
#000043
Retpoŝtadreso ne estos publikigita. Devigaj kampoj estas markitaj *
#000044
Tiu ĉi retejo uzas Akismet por malpliigi trudaĵojn. Ekscii kiel viaj komentaj datumoj estas traktataj.
#000046
Jar-kompaso – planu novan jaron en Esperanto
Lingvemuloj kaj poliglotoj tutmondaj denove renkontiĝos en 2022 – kaj interrete kaj ĉeeste
Polyglot Gathering revenas rete en 2022!
Pacon al Ukrainio, pacon al la mondo!
#000047
Počítač pre každého (Bánovce nad Bebravou)
#000050